b'\n_START_ARTICLE_\nNaktis\n_START_PARAGRAPH_\nNaktis \xe2\x88\x92 tamsusis paros metas, laikotarpis nuo Saul\xc4\x97s vir\xc5\xa1utinio kra\xc5\xa1to nusileidimo u\xc5\xbe horizonto (saul\xc4\x97lyd\xc5\xbeio) iki visi\xc5\xa1ko pasirodymo vir\xc5\xa1 horizonto (saul\xc4\x97tekio). Naktis prasideda vakaru, baigiasi rytu._NEWLINE_Nakties trukm\xc4\x97 skirtinga priklausomai nuo geografin\xc4\x97s platumos ir met\xc5\xb3 laiko (Saul\xc4\x97s deklinacijos). Pusiaujyje naktis trunka apie 12 valand\xc5\xb3. Tolstant nuo pusiaujo, vasar\xc4\x85 naktis trump\xc4\x97ja, \xc5\xbeiem\xc4\x85 \xe2\x88\x92 ilg\xc4\x97ja. Platumose tarp poliara\xc4\x8di\xc5\xb3 ir a\xc5\xa1igali\xc5\xb3 apie met\xc5\xb3 prad\xc5\xbei\xc4\x85 \xc5\xa0iaur\xc4\x97s pusrutulyje, apie met\xc5\xb3 vidur\xc4\xaf Piet\xc5\xb3 pusrutulyje b\xc5\xabna poliarin\xc4\x97 naktis, kuri trunka ilgiau negu 24 valandas, ties a\xc5\xa1igaliuose\xc2\xa0\xe2\x80\x93 apie pus\xc4\x99 met\xc5\xb3. Saul\xc4\x97gr\xc4\xaf\xc5\xbeos metu yra pats did\xc5\xbeiausias skirtumas tarp dienos ir nakties trukm\xc4\x97s: \xc5\xa0iaur\xc4\x97s pusrutulyje ilgiausia naktis yra gruod\xc5\xbeio 22 (\xc5\xbeiemos saul\xc4\x97gr\xc4\xaf\xc5\xbea), trumpiausia \xe2\x88\x92 bir\xc5\xbeelio 22 (vasaros saul\xc4\x97gr\xc4\xaf\xc5\xbea), Piet\xc5\xb3 pusrutulyje\xc2\xa0\xe2\x80\x93 atvirk\xc5\xa1\xc4\x8diai. Per lygiadienius dienos ir nakties trukm\xc4\x97 tampa vienoda: \xc5\xa0iaur\xc4\x97s pusrutulio pavasario lygiadienis\xc2\xa0\xe2\x80\x93 apie kovo 20-21 dien\xc4\x85, rudens lygiadienis\xc2\xa0\xe2\x80\x93 apie rugs\xc4\x97jo 22-23 dien\xc4\x85, Piet\xc5\xb3 pusrutuliui atvirk\xc5\xa1\xc4\x8diai._NEWLINE_Kartais i\xc5\xa1 nakties trukm\xc4\x97s atimama vakaro ir ryto pilietin\xc4\x97s prieblandos._NEWLINE_Senieji Europos gyventojai, pavyzd\xc5\xbeiui, galai, laiko tarpus matavo ne dienomis, o naktimis. Apie tai ra\xc5\xa1o Julijus Cezaris \xe2\x80\x9eGal\xc5\xb3 karo u\xc5\xbera\xc5\xa1\xc5\xb3\xe2\x80\x9c \xc5\xa1e\xc5\xa1toje knygoje, ai\xc5\xa1kindamas tai tuo, kad galai laik\xc4\x97 save pomirtinio pasaulio dievo Dito (tas pats, kaip Plutonas) palikuoniais.\n_START_SECTION_\nNakties metas\n_START_PARAGRAPH_\nNakties metas baud\xc5\xbeiamojo proceso teis\xc4\x97je yra paros laikas nuo 22 iki 6 valandos (LR BPK 27 str.).'